《次韵刘三秀才瑞香二首 其一》
宋代·华镇

南枝碎玉飘溟濛，春光次第海天东。紫囊夜发香中瑞，芳蹊不用夭桃红。

开谢忍从风日下，形容聊寄笺毫中。珠玉交辉色璀璨，埙篪迭奏声和同。

园林光价远莫拟，造化机权疑未公。会须折向玉峰去，追随鸣佩摇天风。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。